अलेवा थाना प्रभारी हरिओम ने बताया कि मामले में पूछताछ के दौरान पता चला कि गुरुवार देर रात को बाइक पर सवार होकर आए नकाबपोश युवकों ने ठेके से शराब लेकर बाहर खड़ी रेहड़ी पर खड़े होकर शराब पी थी। इस दौरान काफी देर के बाद रेहड़ी वाला भी घर चला गया। इसके कुछ देर बाद ही ठेके के कारिंदे ने भी शराब ठेका बंद कर दिया। देर रात तक ठेके के बाहर शराब पीने के बाद आरोपियों ने ठेका लूटने की फिराक में कारिंदे की तरफ फायरिंग की थी, लेकिन कारिंदे द्वारा गेट न खोलने के कारण आरोपियों का ठेका लूटने का प्रयास असफल रहा। थाना प्रभारी ने बताया कि रेहड़ी वाला भी आरोपियों की शिनाख्त नहीं कर सका। इसके अलावा शराब ठेके पर सीसीटीवी कैमरे न होना भी आरोपियों को काबू करने में पुलिस के लिए सिरदर्द बना हुआ है। इस मामले मे मामूली सा सुराग मिलने के बाद पुलिस आरोपियों को काबू कर लेगी।